62023TJ0573_RES
Kohtuasi T‑573/23
Positive Group PAO
versus
Euroopa Liidu Nõukogu
Üldkohtu (kaheksas koda laiendatud koosseisus) 10. septembri 2025. aasta otsus
Ühine välis- ja julgeolekupoliitika – Piiravad meetmed seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega – Rahaliste vahendite külmutamine – Nende isikute, üksuste ja asutuste loetelu, kelle suhtes kohaldatakse rahaliste vahendite ja majandusressursside külmutamist – Hageja nime loetellu kandmine ja jätmine – Mõiste „Venemaa IT-sektoris tegutsevad üksused, kellel on FSB litsents“ – Otsuse 2014/145/ÜVJP artikli 2 lõike 1 punkt i – Määruse (EL) nr 269/2014 artikli 3 lõike 1 punkt i – Õigusvastasuse vastuväide – Hindamisviga – Põhjendamiskohustus – Kaitseõigused
Kohtumenetlus – Menetlusse astumine – Menetlusse astuja seisukohad – Vorminõuded – Ülevaade fakti- ja õigusväidetest – Vastuvõetavus
(Üldkohtu kodukord, artikli 145 lõike 2 punkt b)
(vt punktid 32–36)
Ühine välis- ja julgeolekupoliitika – Piiravad meetmed seoses olukorraga Ukrainas – Piiravate meetmete võtmise kriteeriumid – Venemaa IT-sektoris tegutsevad juriidilised isikud, üksused või asutused, kellel on FSB litsents või relvade ja sõjalise varustuse litsents – Õiguskindluse põhimõtte austamine, mis nõuab, et õigusnormid oleksid selged ja täpsed ning nende tagajärjed oleksid ettenähtavad
(ELL artikli 21 lõike 2 punkt c; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767, (ÜVJP) 2024/847 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765, 2024/849 ja 2024/2455)
(vt punktid 44–49, 52, 65, 75 ja 76)
Ühine välis- ja julgeolekupoliitika – Piiravad meetmed seoses olukorraga Ukrainas – Selliste Venemaa IT-sektoris tegutsevate juriidiliste isikute, üksuste või asutuste varade külmutamine, kellel on FSB litsents või relvade ja sõjalise varustuse litsents – Asjaolu, et nõukogu ei ole võtnud piiravaid meetmeid muude isikute, üksuste või asutuste suhtes, kes on samasuguses olukorras – Nõukogu kaalutlusruum, arvestades õigusnormide eesmärke
(ELL artikli 21 lõike 2 punkt c; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767, (ÜVJP) 2024/847 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765, 2024/849 ja 2024/2455)
(vt punktid 50 ja 51)
Ühine välis- ja julgeolekupoliitika – Piiravad meetmed seoses olukorraga Ukrainas – Piiravate meetmete võtmise kriteeriumid – Venemaa IT-sektoris tegutsevad juriidilised isikud, üksused või asutused, kellel on FSB litsents või relvade ja sõjalise varustuse litsents – Mõiste „FSB hallatav litsents“
(Nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765 ja 2024/2455)
(vt punktid 57–64, 74, 126, 127, 140, 141, 231, 255, 256 ja 266)
Ühine välis- ja julgeolekupoliitika – Piiravad meetmed seoses olukorraga Ukrainas – Piiravate meetmete võtmise kriteeriumid – Venemaa IT-sektoris tegutsevad juriidilised isikud, üksused või asutused, kellel on FSB litsents või relvade ja sõjalise varustuse litsents – Mõiste „üksus“ – Emaettevõtja ja tema tütarettevõtjad – Hõlmamine – Tingimused – Emaettevõtja otsustav mõju tütarettevõtjatele
(ELL artikli 21 lõike 2 punkt c; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765 ja 2024/2455)
(vt punktid 78–86, 184, 185, 253, 254 ja 257)
Ühine välis- ja julgeolekupoliitika – Piiravad meetmed seoses olukorraga Ukrainas – Piiravate meetmete võtmise kriteeriumid – Venemaa IT-sektoris tegutsevad juriidilised isikud, üksused või asutused, kellel on FSB litsents või relvade ja sõjalise varustuse litsents – Venemaa IT-sektori ja Venemaa julgeolekuteenistuse vahelised suhted – Nõue, et esineks otsene seos infosõjaga – Puudumine – Piiravate meetmete sobivus – Piiravad meetmed, millega järgitakse ühise välis‑ ja julgeolekupoliitika õiguspärast eesmärki – Proportsionaalsuse põhimõtte järgimine
(ELL artikli 3 lõige 1, artikkel 5 ja artikli 21 lõike 2 punkt c; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767, (ÜVJP) 2024/847 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765, 2024/849 ja 2024/2455)
(vt punktid 90–106, 110, 115, 118–121, 128–133 ja 143)
Euroopa Liit – Institutsioonide aktide seaduslikkuse kohtulik kontroll – Piiravad meetmed seoses olukorraga Ukrainas – Kontrolli ulatus – Piiratud kontroll üldnormide üle – Kontroll, mis hõlmab hinnangu andmist faktilistele asjaoludele ja tõendite kontrolli konkreetsetele üksustele kohaldatavate aktide puhul – Piiravate meetmete võtmise kriteeriumid – Venemaa IT-sektori ja Venemaa julgeolekuteenistuse vahelised suhted – Nõukogu võimaluse puudumine esitada täpseid tõendeid ja objektiivset teavet tegevuse kohta, mis on oma laadilt salajane – Nõukogu kaalutlusõigus
(ELTL artikli 275 teine lõik; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767, (ÜVJP) 2024/847 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765, 2024/849 ja 2024/2455)
(vt punktid 111–113, 116 ja 117)
Ühine välis- ja julgeolekupoliitika – Piiravad meetmed seoses olukorraga Ukrainas – Teatavate isikute ja üksuste territooriumile sisenemise ja selle läbimise keeld koos rahaliste vahendite külmutamisega seoses olukorraga Ukrainas – Ettevõtlusvabaduse piirang – Lubatavus – Tingimused – Seadusega ette nähtud piirang – Sellise õiguse olemuse arvestamine, millele tuginetakse – Liidu poolt üldist huvi teeniva eesmärgina tunnustatud eesmärgi taotlemine – Proportsionaalsuse põhimõtte järgimine – Täidetud tingimused
(ELL artikli 3 lõige 5 ja artikkel 21; Euroopa Liidu põhiõiguste harta, artikkel 16 ja artikli 52 lõige 1; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767, (ÜVJP) 2024/847 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765, 2024/849 ja 2024/2455)
(vt punktid 146–155)
Institutsioonide aktid – Põhjendamine – Kohustus – Ulatus – Piiravad meetmed seoses olukorraga Ukrainas – Teatavate isikute ja üksuste rahaliste vahendite külmutamine seoses olukorraga Ukrainas – Kohustus tuua põhjendustes välja eriomased ja konkreetsed asjaolud, mis nimetatud meedet õigustavad – Otsus, mis on tehtud huvitatud isikule teadaolevas kontekstis, mis võimaldab tal mõista tema suhtes võetud meetme ulatust – Kokkuvõtliku põhjenduse lubatavus
(ELTL artikli 296 teine lõik; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767 ja (ÜVJP) 2024/847; nõukogu määrused nr 269/2014, 2023/1216, 2023/1765 ja 2024/849)
(vt punktid 159–171)
Euroopa Liit – Institutsioonide aktide seaduslikkuse kohtulik kontroll – Piiravad meetmed seoses olukorraga Ukrainas – Kontrolli ulatus – Tõend meetme põhjendatuse kohta – Liidu pädeva organi kohustus vaidlustamise korral tõendada puudutatud isikute ja üksuste suhtes kasutatud põhjenduste paikapidavust – Loeteludesse kandmine täpsete, konkreetsete ja ühtelangevate kaudsete tõendite kogumi alusel – Hindamisviga – Puudumine
(Euroopa Liidu põhiõiguste harta, artikkel 47; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767, (ÜVJP) 2024/847 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765, 2024/849 ja 2024/2455)
(vt punktid 174–176, 191–199, 204, 210, 211, 217, 223–226, 236–243, 248–250, 259, 265 ja 269–277)
Euroopa Liit – Institutsioonide aktide seaduslikkuse kohtulik kontroll – Piiravad meetmed seoses olukorraga Ukrainas – Kontrolli ulatus – Hageja kandmine vaidlustatud otsusele lisatud loetellu, kuna ta on Venemaa IT-sektoris tegutsev juriidiline isik, üksus või asutus, kellel on FSB litsents või relvade ja sõjalise varustuse litsents – Üldkättesaadavad dokumendid – Tõendite vaba hindamise põhimõte – Esitatud raskendavad ja kergendavad asjaolud
(Nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767, (ÜVJP) 2024/847 ja (ÜVJP) 2024/2456; nõukogu määrused nr 269/2014, 2023/1216, 2023/1765, 2024/849 ja 2024/2455)
(vt punktid 178, 179, 208 ja 209)
Euroopa Liidu õigus – Põhimõtted – Kaitseõigused – Õigus olla ära kuulatud – Piiravad meetmed seoses olukorraga Ukrainas – Selliste Venemaa IT-sektoris tegutsevate juriidiliste isikute, üksuste või asutuste varade külmutamine, kellel on FSB litsents või relvade ja sõjalise varustuse litsents – Piiravate meetmete võtmise kriteeriumid – Üldkohaldatavad meetmed – Kohustus teha hagejale eelnevalt teatavaks tõendid, mis õigustavad uue kriteeriumi kehtestamist nõukogu poolt – Puudumine
(ELL artikkel 29; ELTL artikkel 215; Euroopa Liidu põhiõiguste harta, artikli 41 lõike 2 punkt a; nõukogu otsus 2014/145/ÜVJP, mida on muudetud otsustega (ÜVJP) 2023/1218, (ÜVJP) 2023/1767, (ÜVJP) 2024/847 ja (ÜVJP) 2024/2456, artikli 2 lõike 1 punkt i; nõukogu määrused nr 269/2014, artikli 3 lõike 1 punkt i, 2023/1216, 2023/1765, 2024/849 ja 2024/2455)
(vt punktid 289 ja 290)
Ühine välis- ja julgeolekupoliitika – Piiravad meetmed seoses olukorraga Ukrainas – Selliste Venemaa IT-sektoris tegutsevate juriidiliste isikute, üksuste või asutuste varade külmutamine, kellel on FSB litsents või relvade ja sõjalise varustuse litsents – Kaitseõigused – Järgnev otsus, millega hageja nimi jäeti nende isikute loetellu, kelle suhtes meetmeid rakendatakse – Puudutatud isikule selliste uute asjaolude teatavaks tegemine, mida võeti arvesse piiravate meetmete korrapärasel läbivaatamisel – Õiguse olla ära kuulatud rikkumine – Puudumine
(Euroopa Liidu põhiõiguste harta, artikli 41 lõike 2 punkt a; nõukogu otsus 2014/145/ÜVJP, mida on muudetud otsustega (ÜVJP) 2023/1767 ja (ÜVJP) 2024/2456, artikli 6 kolmas lõik; nõukogu määrused nr 269/2014, artikli 14 lõige 4, 2023/1765 ja 2024/2455)
(vt punktid 294, 295, 301 ja 318)
Euroopa Liidu õigus – Põhimõtted – Kaitseõigused – Õigus olla ära kuulatud – Nõukogu kohustus vastata asjasse puutuvate isikute või üksuste märkustele enne kavandatavate piiravate meetmete võtmist – Puudumine
(Euroopa Liidu põhiõiguste harta, artikli 41 lõige 2)
(vt punktid 308 ja 312)
Kokkuvõte
Üldkohus jättis oma otsuses rahuldamata tühistamishagi, mille äriühing Positive Group PAO esitas aktide peale, millega Euroopa Liidu Nõukogu kandis ta nende isikute ja üksuste loeteludesse, kelle suhtes kohaldatakse piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega. See kohtuasi võimaldas Üldkohtul eelkõige esimest korda teha otsuse küsimuses, kas otsuse 2014/145 (
1
) kriteerium i, mis võimaldab nõukogul võtta piiravaid meetmeid Venemaa IT-sektoris tegutsevate juriidiliste isikute, üksuste ja asutuste suhtes, kellel on FSB litsents, on õiguspärane.
Kohtuotsus tehti seoses rea piiravate meetmetega, mille Euroopa Liit on võtnud Venemaa Föderatsiooni poolt alates 24. veebruarist 2022 Ukraina vastu suunatud sõjalise agressiooni tagajärjel. Positive Group PAO rahalised vahendid ja majandusressursid külmutati Euroopa Liidus 2023. aasta juunis ja septembris (
2
) ning seejärel 2024. aasta märtsis ja septembris (
3
) põhjusel, et ta on Venemaa IT-sektoris tegutsev FSB hallatavat litsentsi omav üksus. Nõukogu muutis 2024. aasta septembris hageja nime kõnealustesse loeteludesse kandmise põhjendust, täpsustades, et viimati nimetatu on valdusettevõtja, mis valdab Venemaal asuvat konglomeraati, millesse kuulub AO Pozitiv Teknolodzhiz, mis on Venemaa IT-sektoris tegutsev FSB hallatavat litsentsi omav üksus.
Oma tühistamishagi põhjendamiseks esitab hageja väite, et kriteerium i on õigusvastane, ja tugineb muu hulgas ka nõukogu hindamisvigadele.
Üldkohtu hinnang
Kriteeriumi i õigusvastasuse vastuväite kohta leidis Üldkohus esimesena, et see kriteerium on ettenähtavuse ja õiguskindluse põhimõtetega kooskõlas, kui see on piisavalt selge ja ettenähtav ning nõukogu kaalutlusõigus on piiritletud kõnealuseid piiravaid meetmeid reguleerivate õigusnormidega taotletavate eesmärkidega. Ta märkis sellega seoses, et kriteeriumi i kohaldamise tingimused määratlevad objektiivselt piiritletud isikute kategooria. Nimelt eeldab selle kriteeriumi kohaldamine, et täidetud on kaks objektiivset tingimust: esiteks peab asjaomane juriidiline isik, üksus või asutus tegutsema Venemaa IT-sektoris ja teiseks peab tal olema FSB litsents või „relvade ja sõjavarustuse“ litsents. Liiati kuulub kriteerium i õiguslikku raamistikku, mis on piiritletud kõnealuste piiravate meetmetega taotletavate eesmärkidega, milleks on vajadus avaldada Venemaa ametivõimudele maksimaalset survet, et nad lõpetaksid Ukrainat destabiliseeriva tegevuse ja selle riigi sõjalise agressiooni. Need piiravad meetmed on seega ELL artikli 21 lõike 2 punktis c nimetatud eesmärgiga kooskõlas.
Üldkohus täpsustas, et juhul, kui emaettevõtja omab mõnd oma tütarettevõtjat või kontrollib teda nii, et avaldab talle otsustavat mõju, moodustavad nad kriteeriumi i tähenduses ühe „üksuse“. Seega on emaettevõtja ja tütarettevõtja moodustatava üksuse kriteeriumi i alusel loetellu kandmise tingimused täidetud, kui tütarettevõtja tegutseb Venemaa IT-sektoris ja tal on FSB litsents.
Teisena leidis Üldkohus, et kriteerium i ei ole piiravate meetmetega taotletavate eesmärkide seisukohast ilmselgelt ebaproportsionaalne. See kriteerium piirab Venemaa Föderatsiooni valitsuse vahendeid oma infosõja elluviimiseks, kuna olles seotud Venemaa julgeolekuteenistustega, toetavad asjaomased juriidilised isikud, üksused või asutused otseselt või kaudselt Venemaa Föderatsiooni võimet teostada Ukraina territoriaalset terviklikkust, suveräänsust ja sõltumatust kahjustavat tegevust ja poliitikat. See kriteerium on seega vajalik selleks, et suurendada survet Venemaa ametivõimudele, et nad lõpetaksid Ukrainat destabiliseeriva tegevuse ja poliitika, mida teostatakse muu hulgas infosõja kaudu. Üldkohus täpsustas, et kriteerium i piirab selliste üksuste suutlikkust toetada Venemaa julgeolekuteenistusi ega ole nende eesmärkide seisukohast ilmselgelt sobimatu ning seda ei saa seega pidada ebaproportsionaalseks põhjusel, et see ei kohusta nõukogu tõendama asjaomase üksuse tegelikku osalemist infosõjas. Ta leidis sellega seoses, et kriteeriumi i tingimus, mis puudutab FSB litsentsi või „relvade ja sõjavarustuse“ litsentsi omamist, on sobiv ja vajalik selle kriteeriumiga taotletava eesmärgi saavutamiseks, kuna see võimaldab hõlmata mitte ainult Venemaa IT-sektori üksusi, kes tegelikult infosõjas osalevad, vaid ka neid üksusi, keda Venemaa julgeolekuteenistused võivad kasutada enda abistamiseks.
Kolmandana otsustas Üldkohus, et see kriteerium ei riiva ebaproportsionaalselt ettevõtlusvabadust (
4
). Ta leidis eelkõige, et arvestades piiravate meetmetega taotletavate eesmärkide ülimat tähtsust, võis nõukogu oma kaalutlusõiguse piire ületamata asuda seisukohale, et kriteeriumi i kohaldamisest tulenevad ettevõtlusvabaduse riived olid sobivad ja vajalikud, et suurendada survet Venemaa Föderatsioonile. Kuna need meetmed ei takista Venemaa IT-ettevõtetel oma äritegevusega tegeleda, ei saa taotletavaid eesmärke silmas pidades selliseid riiveid pidada ülemääraseks ja lubamatuks sekkumiseks, mis kahjustaks selle kriteeriumiga hõlmatud üksuste ettevõtlusvabaduse olemust ennast.
Mis puudutab hageja viidatud hindamisvigu, siis täpsustas Üldkohus, et esialgsetes aktides ja esimestes loeteludesse jätmise aktides nimetatud isik, kelle puhul tuleb tõendada, et ta vastab kriteeriumi i tingimustele, on hageja kui üksus, teise nimega Positive Technologies või Gruppa Pozitiva, mitte hageja kui äriühing või juriidiline isik. Lisaks, isegi kui Pozitiv Teknolodzhiz on hagejast õiguslikult eraldiseisev juriidiline isik, võis nõukogu õiguspäraselt asuda seisukohale, et arvestades asjaolu, et hagejale kuulus selles tütarettevõtjas 100% osalus, avaldas ta sellele tütarettevõtjale otsustavat mõju ja et viimane ei olnud hagejast iseseisev üksus. Seega, kuna on tõendatud, et tema tütarettevõtjal Pozitiv Teknolodzhiz on FSB litsents, on hageja üksusena loetellu kandmise tingimused täidetud. Selles kontekstis ei oma asjaolu, et FSB litsentsidel esitatud maksukohustuslasena registreerimise number ei vasta hageja kui juriidilise isiku numbrile, tähtsust selle tõendamisel, et hageja kui üksus vastab kriteeriumi i alusel loetellu kandmise tingimustele. Üldkohus järeldas, et nõukogu ei teinud hindamisviga, kui ta kandis ja jättis hageja nime kõnealustesse loeteludesse.
(
1
)	Nõukogu 17. märtsi 2014. aasta otsuse 2014/145/ÜVJP, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT 2014, L 78, lk 16), muudetud nõukogu 23. juuni 2023. aasta otsusega 2023/1218 (ELT 2023, L 159 I, lk 526), artikli 2 lõige punkt i (edaspidi „kriteerium i“):
„1. Külmutatakse kõik rahalised vahendid ja majandusressursid, mis on järgmiste isikute, üksuste või asutuste omandis, valduses või kontrolli all: […]
i) Venemaa IT-sektoris tegutsevad juriidilised isikud, üksused või asutused, kellel on Venemaa Föderatsiooni föderaalse julgeolekuteenistuse (FSB) riigisaladuse litsentsimise, sertifitseerimise ja kaitse keskuse hallatav litsents või „relvade ja sõjalise varustuse“ litsents, mida haldab Venemaa tööstus- ja kaubandusministeerium […]“.
(
2
)	Nõukogu 23. juuni 2023. aasta otsus (ÜVJP) 2023/1218, millega muudetakse otsust 2014/145/ÜVJP, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT 2023, L 159 I, lk 526), ning nõukogu 23. juuni 2023. aasta rakendusmäärus (EL) 2023/1216, millega rakendatakse määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT 2023, L 159 I, lk 335) (edaspidi „esialgsed aktid“); nõukogu 13. septembri 2023. aasta otsus (ÜVJP) 2023/1767, millega muudetakse otsust 2014/145/ÜVJP, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT 2023, L 226, lk 104), ning nõukogu 13. septembri 2023. aasta rakendusmäärus (EL) 2023/1765, millega rakendatakse määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT 2023, L 226, lk 3) (edaspidi „esimesed loeteludesse jätmise aktid“).
(
3
)	Nõukogu 12. märtsi 2024. aasta otsus (ÜVJP) 2024/847, millega muudetakse otsust 2014/145/ÜVJP, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT L, 2024/847), ning nõukogu 12. märtsi 2024. aasta rakendusmäärus (EL) 2024/849, millega rakendatakse määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT L, 2024/849) (edaspidi „teised loeteludesse jätmise aktid“); nõukogu 12. septembri 2024. aasta otsus (ÜVJP) 2024/2456, millega muudetakse otsust 2014/145/ÜVJP, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT L, 2024/2456), ning nõukogu 12. septembri 2024. aasta rakendusmäärus (EL) 2024/2455, millega rakendatakse määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT L, 2024/2455) (edaspidi „kolmandad loeteludesse jätmise aktid“).
(
4
)	See vabadus on sätestatud Euroopa Liidu põhiõiguste harta artiklis 16.